Кумаш
Црни кумаш око бела врата
Од кадифе црне ти се свио,
А на њему срданце од злата
У недра би да се спусти тио.

Друго срце у недри се скрива,
Друго срце таје твоје груди,
Оно куца, ово се одзива,
Чује њега, па за њиме жуди.

Ти и не знаш, откуд јади таки,
Откуд ово срце дође твоме,
Да их оба слатке жеље ломе;

Ти и не знаш, да је уздах лаки
Мог’о моје срце ишчупати,
Само да га с твојим тако збрати.

Извор 
1885. Стражилово. Лист за забаву, поуку и књижевност. Година прва, бр. 9, стр. 268.

Никола Ђорић
Сонети